
BASES REGULADORES PER A LA CONCESSIÓ D’AJUTS INDIVIDUALS DE MENJADOR ESCOLAR, ADREÇATS A L’ALUMNAT D’ENSENYAMENTS OBLIGATORIS I D’EDUCACIÓ INFANTIL ESCOLARITZAS EN CENTRES EDUCATIUS SUFRAGATS AMB FONS PÚBLICS I CONVOCATÒRIA PER AL CURS ESCOLAR 2022/2023. 


1. OBJECTE DE LA CONVOCATÒRIA

L’objecte de la convocatòria és l’atorgament d’ajuts individuals de menjador, adreçats a l’alumnat matriculat en els cursos de segon i tercer dels ensenyaments de primer cicle d’infantil, en aquelles escoles de titularitat de la Generalitat on s’hagi implantat, i qualsevol dels cursos dels ensenyaments de segon cicle d’educació infantil i d’ensenyaments obligatoris de centres educatius sufragats amb fons públics, per al curs escolar 2022-2023.  

2. BENEFICIARIS I REQUISITS GENERALS

Es considera com a beneficiari de l’ajut de menjador escolar l’alumnat que reuneixi els següents requisits:

2.2.1. Estar matriculat en un centre educatiu sostingut amb fons públics de Catalunya a la comarca del Maresme, en qualsevol dels cursos de segon i tercer dels ensenyaments de primer cicle d’infantil, en aquelles escoles de titularitat de la Generalitat on s’hagi implantat, i qualsevol dels cursos dels ensenyaments de segon cicle d’educació infantil i d’ensenyaments obligatoris, durant el curs corresponent a la convocatòria. 

2.2.2. Pels alumnes escolaritzats en una comarca diferent a la de residència i que sol·licitin ajuts individuals de menjador socioeconòmics, hauran de presentar la sol·licitud seguint els tràmits establerts a la comarca on estigui escolaritzat, i en el municipi d’escolarització. El Consell Comarcal del centre receptor és el que concedirà l’ajut, si s’escau, igual que a la resta de l’alumnat de la comarca. El municipi que tramiti la sol·licitud podrà demanar a l’EAP o als serveis socials del municipi de residència de l’alumne la informació necessària per a la resolució.

2.2.3. No tenir dret al servei de menjador amb caràcter gratuït.

2.2.4. No estar en acolliment residencial. Es considera acolliment residencial qualsevol alumne que estigui residint en un centre d’acolliment per a infants i adolescents (CRAE). En canvi, podran participar en la convocatòria els infants que estiguin en acolliment en família extensa o aliena.

2.2.5. Fer ús del menjador escolar, és condició indispensable que el centre disposi de servei de menjador escolar. 

Per la naturalesa de l’ajut i l’especificitat del col·lectiu, per obtenir la condició de beneficiari no cal acreditar el compliment dels requisits establerts a l’article 13.2 de la Llei 38/2003, de 17 de novembre, general de subvencions.  

Aquests requisits s’han de complir en el moment de la presentació de la sol·licitud. La modificació d’aquestes circumstàncies pot comportar la revocació de l’ajut.
 
3. SOL·LICITUDS I DOCUMENTACIÓ

Les sol·licituds es formalitzaran mitjançant els impresos normalitzats que estaran a disposició de les persones interessades als ajuntaments de la comarca del Maresme i a l’adreça electrònica www.ccmaresme.cat. Les sol·licituds es lliuraran a l’ajuntament del municipi on els alumnes estiguin empadronats. El Consell Comarcal no acceptarà sol·licituds de particulars. Els alumnes escolaritzats en una comarca diferent a la de residència i que sol·licitin ajuts individuals de menjador socioeconòmics s’hauran d’adreçar al municipi on estigui l’alumne escolaritzat, i seguir el procediment municipal.

Els ajuntaments de la comarca establiran el seu propi canal de comunicació amb les famílies, quant a dates i llocs on presentar la sol·licitud. Els sol·licitants hauran d’acceptar i regir-se per les instruccions que dictin els ajuntaments.

La persona sol·licitant de l’ajut haurà de ser major d’edat i facilitarà les dades necessàries d’acord amb el model CCM1 de sol·licitud. Per la seva part, es considera com a beneficiari l’alumnat que reuneixi els requisits establerts al punt 2.

Quan es tracti de germans, hi haurà una sol·licitud única per a tots els germans amb la documentació completa.

En el cas que sigui necessari que els ajuntaments enviïn al Consell Comarcal les sol·licituds físiques presentades per les famílies, aquestes seran presentades ordenades per centres escolars i alfabèticament pel 1er cognom del germà més petit.


3.1. Documentació OBLIGATÒRIA a totes les peticions:

3.1.1. Sol·licitud model CCM1. No es tramitaran sol·licituds que no estiguin autoritzades per tots els membres de la unitat familiar majors de 18 anys.
OBLIGATORI: En el cas del sol·licitant, s’haurà d’informar de l’IDALU*.
*(IDALU) És el codi identificador únic que s’assigna a cada alumne, dins el Registre d’alumnes (RALC) que ha creat el Departament d’Educació per a tots els alumnes matriculats en centres educatius públics i privats d’ensenyaments reglats i no universitaris de Catalunya. En cas que la família no el conegui, pot demanar-lo al centre educatiu.

3.1.2. DNI/NIE vigent dels pares i/o tutors legals de l’alumne beneficiari, i de tots els membres de la unitat familiar que figurin en el volant de convivència. En el cas que l’alumne no en disposi: certificat de naixement o llibre de família.
Als efectes del creuament de les dades econòmiques amb l’Agència Tributària (AEAT), el Passaport no és vàlid. 

Les persones físiques que manquin de la nacionalitat espanyola i no disposin del número d’identitat d’estranger, bé de forma transitòria perquè estan obligats a tenir-ne o bé de forma definitiva perquè no hi estan obligats, han de sol·licitar a l’Administració tributària l’assignació d’un número d’identificació fiscal quan facin operacions de naturalesa o amb transcendència tributària. Aquest número està integrat per caràcters amb la composició següent: una lletra inicial, que és la M, destinada a indicar la naturalesa d’aquest número, set caràcters alfanumèrics i un caràcter de verificació alfabètic. En cas que no el sol·licitin, l’Administració tributària pot procedir d’ofici a donar-les d’alta en el Cens d’obligats tributaris i a assignar-los el número d’identificació fiscal que correspongui. 

En els casos en els quals ni el beneficiari de l’ajut ni cap altre membre de la unitat familiar no disposin d’un DNI o NIE o NIF provisional (lletra inicial M), s’haurà d’especificar el país d’origen de la persona beneficiària de l’ajut en el model CCM1 a efectes d’informació a l’AEAT. Serà necessari disposar del corresponent informe de serveis socials en el qual s’haurà de fer constar aquells ingressos que puguin tenir aquestes unitats i la valoració per situació social de risc, d’acord amb el que estableixen les presents bases. 

3.1.3. Volant/certificat de convivència actual o en cas de no presentar-lo el sol·licitant declara de forma responsable amb la signatura del model CCM1, que disposa de la documentació que acredita el domicili informat i que ha obtingut el consentiment de totes les persones que consten empadronades en el domicili consignat en la sol·licitud per tal que el Consell Comarcal, l’Ajuntament o el Departament d’Educació, o qualsevol administració que ho necessiti,  pugui obtenir les dades que consten al Padró amb l’única finalitat de resoldre el tràmit.

3.1.4. Documentació complementària de la situació familiar que s’ha de presentar OBLIGATÒRIAMENT: (punts extres sempre que es compleixi, primer de tot, el criteri econòmic):
· Infants en acolliment: s’acreditarà mitjançant la resolució d’acolliment de la Direcció General d’Atenció a la Infància i l’Adolescència. 

· Quan el Departament d’Educació determini obligatòriament el centre d’escolarització del menor, i la distància en vehicle del domicili al centre escolar sigui de més de 3 km o que el desplaçament tingui una durada superior a 25 min., i no disposi de transport gratuït.

· Document acreditatiu de prestacions econòmiques d’urgència social, atorgades per administracions públiques, que tinguin per finalitat atendre situacions de necessitats puntuals, urgents i bàsiques, de subsistència com, per exemple l’alimentació, el vestit i l’allotjament.

· Conveni, sentència de divorci: en el cas que un dels membres ja no visqui al domicili, però estigui en el document d’empadronament, o l’acta final de mediació del Departament de Justícia.

3.1.5. Documentació complementària de la situació econòmica de l’any 2021: 

Es recomana que els sol·licitants realitzin la DECLARACIÓ DE LA RENDA.
En cas que algun membre de la unitat familiar rebi qualsevol tipus d’ingrés corresponent a pensions o prestacions no contributives i/o contributives segons s’especifica a continuació, cal acreditar el concepte i la seva quantia:

· No contributives (exempts de tributació): PIRMI, jubilació, pensió invalidesa SOVI, RAI (Renda Activa Inserció), LISMI, PNC incapacitat absoluta i gran incapacitat, orfenesa, viudetat, invalidesa, LAPAD (dependència), a favor de familiars, per fill a càrrec, pensió per decisió judicial, i totes aquelles recollides a l’Art. 7 de la Llei 35/2006, de 28 de Novembre. 

· Contributives:
· De prestacions econòmiques d’urgència social, declarades per administracions públiques.
· De l’Agència de l’Habitatge de Catalunya: subvenció en concepte de lloguer a arrendataris.
3.1.6. En la resta de situacions no previstes anteriorment, que no es pugui obtenir informació del nivell de renda familiar a través de l’AEAT o d’altres organismes competents, el nivell de renda es podrà requerir mitjançant la vida laboral, nòmines, contractes... dels membres de la unitat familiar (per a justificar la manca d’ingressos). 

Les persones que percebin la Renda Garantida de ciutadania: certificat acreditatiu actualitzat.

Les persones que estiguin donades d’alta al sistema especial de treballadors de la llar de la Seguretat Social, caldrà aportar el certificat de cotitzacions corresponent a l’any 2021.

En la resta de situacions no previstes anteriorment el nivell de renda s’haurà d’acreditar mitjançant qualsevol altra documentació fefaent que serà valorada per la Comissió d’adjudicació. Es podrà sol·licitar informació, com la vida laboral actualitzada emesa per la Seguretat Social, contractes o certificats d’ajuts, tots  actualitzats a la data de la sol·licitud de l’ajut.

3.1.7 Documentació complementària de la situació familiar que NO s’ha de presentar: (15 punts extres sempre que es compleixi, primer de tot, el criteri econòmic, segons es compleixin els següents ítems)

· Família nombrosa: amb carnet acreditatiu vigent (general 1,5 punts/especial 3 punts)
· Família monoparental: amb carnet acreditatiu vigent (general 1,5 punts /especial 3 punts)
· Discapacitat de l’alumne o germans: s’acreditarà mitjançant el certificat que acrediti la discapacitat, emès per un Centre d’Atenció a Persones amb Discapacitat (CAD) del Departament de Treball, Afers Socials i Família, o pels organismes competents d’altres comunitats autònomes (fins al 33%: 1,5 punts / més del 33%: 3 punts)
· Existència d’infants en acolliment en la unitat familiar extensa o aliena (3 punts)
· Redistribució equilibrada d’alumnat amb necessitats educatives específiques, li correspon (3 punts)
· Document acreditatiu de prestacions econòmiques per ajuts de lloguer de l’habitatge: s’acreditarà mitjançant la resolució o certificació de l’Agència Catalana de l’Habitatge.
La puntuació que s’indica per a cada concepte és la màxima per aquell concepte, per tant, a efectes d’obtenir la puntuació és indiferent que la compleixin diversos membres de la unitat familiar.

4. TERMINI DE PRESENTACIÓ DE SOL·LICITUDS 

4.1. Convocatòria inicial

Les persones interessades hauran de presentar les sol·licituds al seu ajuntament en el termini i condicions que aquests estableixin en la seva convocatòria i que en faran pública difusió.  Els ajuntaments determinaran la data i forma de recollida de sol·licituds del municipi, que preferentment es recolliran durant el mes maig.
Les sol·licituds que no continguin totes les dades i la documentació necessària seran desestimades.

Un cop recollides les sol·licituds de les famílies, els ajuntaments introduiran les dades en el programari de gestió d’ajuts que hauran de fer arribar al Consell Comarcal del Maresme, amb data límit de 30 de JUNY de 2022. Els ajuntaments hauran d’avisar al Consell Comarcal en el moment en què hagin introduït totes les sol·licituds, juntament amb el model CCM3.

4.2. Convocatòria fora de termini
Finalitzat el termini indicat, les famílies podran demanar ajut de menjador, només en els següents casos a), b) i c), seguint el protocol establert en el punt 3 de les bases de la convocatòria. Es podrà calcular l’import d’atorgament en funció dels dies lectius que restin fins a final de curs. 

a) Alumnes nouvinguts a la comarca: noves incorporacions, noves matrícules i alumnes preinscrits, que en el termini de presentació de sol·licituds no tenien plaça assignada. 
b) Alumnes amb situacions sobrevingudes: quan la situació econòmica familiar s’hagi vist greument afectada per causa de força major i degudament justificada pels serveis socials. 
c) Casos detectats pels centres escolars: en el cas que un centre escolar detecti que hi ha un alumne que no va tramitar la sol·licitud d’ajut de menjador però que presenta una situació vulnerable, farà arribar el model CCM5 als serveis socials municipals, perquè aquests facin la corresponent valoració de la situació i tramitar la sol·licitud de l’ajut, si s’escau.

En aquests casos correspondrà estudiar la nova situació i caldrà que els sol·licitants l’exposin i l’acreditin documentalment. Així mateix, caldrà demanar la documentació econòmica corresponent per tal de determinar els nous rendiments de la unitat familiar.


Autoritzacions
La presentació de la sol·licitud implica que el sol·licitant declara de forma responsable, que disposa del consentiment de totes les persones que consten empadronades en el domicili i l’autorització de tots i cadascun dels membres de la unitat familiar, per tal que el Consell Comarcal del Maresme o el Departament d’Educació o l’ajuntament puguin obtenir d’altres administracions públiques informació que resulti necessària per a la determinació, coneixement i comprovació de totes les dades d’identificació, situació personal, de residència, acadèmiques i familiars, així com la renda i patrimoni familiar necessaris per a la resolució de la sol·licitud d’ajut, o bé la sol·licitud està degudament signada pels majors d’edat. En cas que no s’obtingui la corresponent autorització per realitzar els creuaments, caldrà aportar la documentació necessària de tots els membres de la unitat familiar, expedida pels organismes competents, per tal de determinar la renda familiar, els rendiments patrimonials i el volum de negoci.

La presentació de la sol·licitud implica l’autorització per tal que el Consell Comarcal pugui traslladar la documentació necessària a altres Consells receptors, en el cas que hi hagi un trasllat d’alumne, així com al Departament d’Educació, als ajuntaments i escoles, com a administracions que poden intervenir en el procés, així com a la BDNS (Base de Dades Nacional de Subvencions).


5. CRITERIS PER A L’ATORGAMENT DELS AJUTS i BAREMS DE PUNTUACIÓ

5.1 Per a l’atorgament dels ajuts individuals de menjador es tindrà en compte la situació socioeconòmica de l’any anterior a la convocatòria de la unitat familiar (àmbit A) i, si es compleix el criteri econòmic, es tindran en compte les puntuacions complementàries, que són les situacions específiques que pugui acreditar la família (àmbit B) i la valoració de l’equip de serveis socials de cada municipi (àmbit C). 

S’atorgaran ajuts del 70% o de fins al 100% del cost del menjador als alumnes que compleixin els requisits establerts, cost que no podrà superar en cap cas el preu màxim establert pel Departament pels dies lectius del curs escolar.

A) Llindars de renda econòmics

A.1. 	Llindar de renda - tram garantit d’ajut del 70%. El llindar es calcularà en funció dels membres computables de la unitat familiar i per l’agregació de les unitats de consum que es detallen a continuació:  
· Primer adult (sustentadors principals): 11.365,60 €. 
· Segon adult (sustentadors principals): 5.682,80 €. 
· Altres adults que integren la unitat familiar diferents als sustentadors principals: 2.841,40 €. 
· Per cada nen/a de la unitat familiar: 3.409,70 €. 

Si la renda familiar anual, calculada d’acord amb el que estableixen les bases, no supera aquest llindar, es concedirà un ajut de fins a un 70% del cost del servei de menjador, que no podrà superar en cap cas el preu màxim establert pel Departament.  

Cal fixar aquest llindar com a requisit d’accés a la convocatòria. Aquelles sol·licituds que estiguin per sobre d’aquest llindar constaran com a denegades.

A.2     Llindar de renda - tram garantit d’ajut del 100%:  
El llindar de renda és el 60% de l’establert per a l’obtenció d’un ajut del tram garantit del 70% i acreditar una puntuació superior o igual a 15 punts entre els àmbits B i C. 
Si la renda familiar anual, calculada d’acord amb el que estableixen les bases, no supera aquest llindar i s’assoleix la puntuació mínima establerta en els àmbits socials (B i C), s’atorgarà un ajut del 100% del cost del servei de menjador, que no podrà superar en cap cas el preu màxim establert pel Departament d’Educació.

A.3. 	Llindar de renda, tram garantit d’ajut del 100% per a alumnat amb una discapacitat acreditada superior o igual al 60%: 
	Alumnat amb una discapacitat acreditada superior o igual al 60%.  El llindar de renda és de 2,5 vegades a l’establert per a l’obtenció d’un ajut del tram garantit del 70% i acreditar una discapacitat superior o igual al 60%. Aquesta discapacitat haurà de ser acreditada mitjançant la corresponent certificació de l’òrgan competent.

A.4.     No disposar d’un volum de negoci superior a 155.000,00 €, calculat sumant el volum      de negoci de tots dels membres computables de la unitat familiar:
	a) Ingressos procedents d’activitats econòmiques en estimació directa o en estimació objectiva. 
	b) Ingressos procedents d’una participació del conjunt dels membres computables igual o superior al cinquanta per cent en activitats econòmiques desenvolupades a través d’entitats sense personalitat jurídica o en qualsevol altra classe d’entitat jurídica, un cop aplicats als ingressos totals de les activitats el percentatge de participació d’aquestes.

A.5.     No disposar d’un capital mobiliari i rendiments patrimonials (rendiments que no són del treball) superior a 1.700,00 euros. A l’efecte, la suma de tots els rendiments nets reduïts del capital mobiliari més el saldo net positiu de tots els guanys i pèrdues patrimonials pertanyents als membres computables de la família, excloent les subvenciones rebudes per a l'adquisició o rehabilitació de l’habitatge habitual i, en el seu cas, la renda bàsica d’emancipació.

No es tindran en compte als efectes previstos en aquest apartat els primers 1.500,00  € dels premis, en metàl·lic o en espècie, obtinguts per la participació en jocs, concursos, rifes o combinacions aleatòries.

Així mateix, tampoc es tindran en compte aquelles prestacions econòmiques d’urgència social, atorgades per administracions públiques, que tinguin per finalitat atendre situacions de necessitats puntuals, urgents i bàsiques, de subsistència, com per exemple l'alimentació, el vestit i l'allotjament i que hagin estat degudament acreditades.

Els elements indicatius de patrimoni es computaran de conformitat amb el que disposa la normativa de l’impost de la renda de les persones físiques pel seu valor a 31 de desembre de 2021.

A.6.   Llindar de valor cadastral de finques urbanes:  podran optar als ajuts les unitats familiars en què la suma dels valors cadastrals de les finques urbanes dels membres computables que componen la unitat familiar, exclòs l’habitatge habitual, no superi els 42.900,00 euros.  En el cas d’immobles en què la data efecte de la darrera revisió cadastral estigui compresa entre l’1 de gener de 1990 i el 31 de desembre de 2002, es multipliquen els valors cadastrals per 0,49. En el cas que la data de revisió sigui posterior a 31 de desembre de 2002, els valors cadastrals es multipliquen pels coeficients següents: 

Per 0,43 els revisats el 2003. 		Per 0,37 els revisats el 2004. 
Per 0,30 els revisats el 2005. 		Per 0,26 els revisats el 2006. 
Per 0,25 els revisats el 2007. 		Per 0,25 els revisats el 2008. 
Per 0,26 els revisats el 2009. 		Per 0,28 els revisats el 2010. 
Per 0,30 els revisats el 2011. 		Per 0,32 els revisats el 2012. 
Per 0,34 els revisats el 2013.                  Per 0,36 els revisats entre el 2014 i el 2021, ambdós inclosos.

A.7.    	No disposar de finques rústiques que pertanyin als membres computables de la família que el seu valor cadastral superi els 13.130,00 € per cada membre computable, exclòs l’habitatge habitual.

Als efectes del còmput del valor dels elements a què fan referència els apartats anteriors, es deduirà el 50% del valor dels que pertanyin a qualsevol membre computable de la família, exclosos els sustentadors principals.

5.2. Càlcul de la renda familiar

El Consell Comarcal i/o el Departament d’Educació calcularà la renda familiar per l’agregació de les rendes corresponents a l’exercici de 2021 de cada un dels membres computables de la família que obtingui ingressos de qualsevol naturalesa, segons s’indica en els paràgrafs següents i de conformitat amb la normativa reguladora de l’impost sobre la renda de les persones físiques.

5.2.1. Es consideren membres computables per al càlcul de la renda familiar: els progenitors, o si escau, el/la tutor/a o persona encarregada de la guarda i protecció del menor, el sol·licitant, els germans solters menors de vint-i-cinc anys i que convisquin en el domicili familiar a 31 de desembre de l’any utilitzat en el càlcul de la renda familiar (2021), els germans majors de vint-i-cinc anys que convisquin en el domicili familiar quan es tracti de persones amb discapacitat física, psíquica o sensorial, els ascendents dels pares (és a dir, els avis dels sol·licitants) que justifiquin la seva residència al mateix domicili. 

En el cas de divorci o separació legal dels pares, no es considerarà membre computable aquell que no convisqui amb el sol·licitant de l’ajut. No obstant això, tindrà la consideració de membre computable, si és el cas, el nou cònjuge o persona unida per anàloga relació, la renda de la qual s'inclourà dins del còmput de la renda familiar.
 
Tractament específic de determinades situacions en relació a la unitat familiar:

a. Unitats familiars amb situació de custòdia compartida. Es consideraran membres de la unitat familiar únicament: el sol·licitant, els seus progenitors, encara que no convisquin, i els fills comuns d’aquests. En el cas que només necessiti l’ajut un dels progenitors, es podrà valorar la renda del progenitor sol·licitant i només li correspondrà un ajut pels dies de custòdia que estableixi el conveni regulador.
En el cas que posteriorment a la tramitació de l’ajut amb un sol progenitor l’altre progenitor també el vulgui sol·licitar, es farà una nova valoració atenint-nos al criteri inicial, d’acord amb el s’estableix en el paràgraf anterior. Aquesta revisió pot comportar canviar el resultat de l’ajut que s’havia obtingut amb la valoració d’un únic progenitor.

b. Unitats familiars amb situació de violència de gènere. En aquests casos caldrà actuar atenent al que s’estableixen en els articles 33, en relació a la identificació de les situacions de violència masclista, i 48, en relació al tractament d’ajuts escolars, de la Llei 5/2008, del 24 d’abril, del dret de les dones a eradicar la violència masclista (DOGC Núm. 5123-2.5.2008).

5.2.2. Per a les rendes subjectes a l’IRPF, consultades a l’AEAT, es procedirà de la següent manera:  
Primer: se sumarà la base imposable general amb la base imposable de l'estalvi, excloent-ne els saldos nets negatius de guanys i pèrdues patrimonials corresponents de 2017 a 2020, i el saldo net negatiu de rendiments de capital mobiliari de 2017 a 2020 a integrar a la base imposable de l'estalvi. 

Segon: a aquest resultat es restarà la quota resultant de l'autoliquidació.

Per a la determinació de la renda dels membres computables que obtinguin ingressos propis i no hagin presentat la declaració per l’impost de les persones físiques, se seguirà el procediment descrit en l’apartat primer del punt 5.2.2. anterior, i del resultat obtingut es restaran els pagaments a compte efectuats.

5.2.3. En el casos que algun dels membres de la unitat familiar rebi qualsevol tipus d’ingrés corresponent a rendiments no tributables o exempts, se seguirà el procediment descrit en el punt 3.1.6 de les bases, acreditant la font o fonts d’ingressos.

5.2.4. Deduccions de la renda familiar. A l’efecte de la determinació de la renda familiar es deduirà:

· El cinquanta per cent dels ingressos aportats per qualsevol dels membres computables de la família, que no incloguin els sustentadors principals. 
· La quantitat de 500,00 € per motius de durada dels desplaçament i distància de l’alumne/a:
·  Que l’alumne es desplaci en vehicle un mínim de 3km o el desplaçament tingui una durada superior a 25 minuts des del seu domicili familiar i on té la seva residència habitual fins al centre on està escolaritzat. 
· Que l’alumne estigui escolaritzat en el centre determinat pel Departament d’Educació o el més proper al seu domicili familiar. En aquest sentit, en el cas de l’educació primària es consideraran centres proposats pel Departament els inclosos en l’àrea d’influència determinada i pel que fa a l’educació secundària obligatòria, es considerarà com a centre proposat, aquell que li correspon, per la Resolució d’adscripció. En cas que el Departament hagi derivat l’alumne a un centre diferent, per manca d’oferta educativa, també s’entendrà que aquest centre és el proposat pel Departament. 
· No tenir transport escolar amb caràcter preceptiu i, per tant, gratuït.
· La quantitat de 800,00 € per cada germà/na, incloent el menor sol·licitant que convisqui en el domicili familiar, quan acrediti la condició de família monoparental.
· La quantitat de 800,00 €, quan acreditin l’existència d’infants en acolliment en la unitat familiar extensa o aliena.

B) Valoració de situacions específiques de la unitat familiar

Per aquest concepte, s’estableix un barem màxim de fins a 15 punts, que es calcularà per l’agregació dels punts obtinguts, de tots els membres de la unitat familiar, pels diferents conceptes que es relacionen al punt 3.1.7 d’aquestes bases, els quals vindran acreditats mitjançant certificació de l’organisme competent, no farà falta presentar-ho tret que no es puguin creuar les dades correctament.
[bookmark: _MON_1613983227]
La puntuació que s’indica per a cada concepte és la màxima per aquell concepte, per tant, a efectes d’obtenir la puntuació és indiferent que la compleixin diversos membres de la unitat familiar.


C)  Valoració de la situació social per part de serveis socials

[bookmark: _MON_1613984041]Per aquest concepte s’estableix un barem de 10 punts (situació de risc social) o de 15 punts (situació de risc social greu). En aquest cas serà preceptiu un informe dels serveis socials municipals, mitjançant el qual s’acreditarà l’existència d’una necessitat social d’aquesta família i s’inclogui un pla d’intervenció o de treball per risc d’exclusió social. Plantilla corresponent a serveis socials d’aquestes bases: Models CCM2 i CCM3.

6. PROCEDIMENT, ATORGAMENT i COMUNICACIÓ DELS AJUTS

6.1. Procediment

Un cop es tanca el primer període de convocatòria establert, el Consell Comarcal del Maresme realitzarà l’enviament de la base de dades extreta de l’aplicació d’Ajuts Menjador Escolar al programa de creuament de dades, per realitzar el creuament de les dades econòmiques amb les de l’Agència Tributària, corresponents a l’exercici 2021, de tots/es els/les membres computables de la unitat familiar de l’alumne/a sol·licitant d’un ajut de menjador escolar per al curs 2022-2023. 
Després de realitzar el referit tràmit amb l’AEAT, el Departament d’Educació facilitarà al Consell Comarcal la base de dades actualitzada amb les resolucions de l’ajut concedit, en els casos que totes les dades econòmiques s’hagin pogut verificar correctament. 

En els casos en què no es poden verificar les dades econòmiques, les sol·licituds quedaran pendents de resolució, fins que els documents relatius a les dades econòmiques de la unitat familiar siguin presentades per la família dins dels terminis establerts. 

El Consell Comarcal del Maresme verificarà les dades i donarà una resolució de la sol·licitud, en funció dels criteris establerts en el punt 5 d’aquestes bases. 

Per les sol·licituds noves, presentades fora de la convocatòria inicial, el procediment serà el mateix que per la resta de sol·licituds.

6.2. Atorgament

L’import destinat a aquests ajuts es condiciona a la signatura de l’esmentada addenda econòmica per al curs 2022/2023, a càrrec del Pressupost general del Consell Comarcal per a l’exercici 2022, a l’aplicació 720.32600.48001 - Ajuts socioeconòmics famílies sense ànim de lucre (curs 22/23) i per un import de 6.551.972,71 €.

S’atorgaran ajuts del 70% o de fins el 100% del cost del menjador als alumnes que compleixin els requisits establerts, que no podran superar en cap cas el preu màxim establert pel Departament d’Educació. Aquests ajuts no seran aportacions dineràries directes a les famílies, sinó ajuts considerats “en espècie”. El Departament d’Educació garanteix la dotació als consells comarcals per a cobrir aquests casos. En aquest sentit, un cop tancades les fitxes de finançament i atenent que durant el curs es podran atendre situacions sobrevingudes, caldrà anar disposant dels romanents (baixes, absències...) que se’n pugui derivar i atendre aquelles sol·licituds que vagin entrant. En cas que sigui necessari, mitjançant la liquidació es reconeixerà l’increment de dotació que se’n derivi.

Els alumnes amb ajut de menjador hauran de complir la normativa de centre, del servei de menjador i de totes aquelles establertes per un bon funcionament del servei (formes d’ús, relació amb els monitors i companys, notificació d’absències, etc).

El President del Consell Comarcal del Maresme, a proposta dels tècnics dels Serveis Educatius, dictarà resolució sobre l’atorgament dels ajuts individuals de menjador.

En aplicació dels criteris del Departament d’Educació, la convocatòria romandrà oberta al llarg del curs escolar i es podran aprovar i assignar ajuts garantits, sempre que compleixen els requisits, tant a noves sol·licituds baremades, com a incidències resoltes i/o sol·licituds de vulnerabilitat sobrevinguda. 

RETROACTIVITAT: Amb caràcter general, els ajuts es resoldran a l’inici de curs. Les sol·licituds en què no es puguin automatitzar els procediments o el resultat inicial tingui incidència amb l’Agència Tributària, l’Agència de l’Habitatge o presentin dades errònies s’aniran resolent al llarg del curs escolar. En aquests casos, si els alumnes han fet ús del servei de menjador amb anterioritat a l’atorgament, les escoles podran justificar el consum d’aquests menús i les empreses tornaran els corresponents imports cobrats a les famílies.

6.3. Compactació ajuts 

Els ajuntaments, previ consens amb el centre educatiu i els pares o tutors legals de l’alumne beneficiari, podran decidir la manera d’utilitzar els imports de l’ajut. Això comportarà que:
· PREFERENTMENT: L’alumne beneficiari pugui dinar tots els dies del curs escolar, aportant la part diària que falta per finançar la totalitat del menú.

· L’alumne beneficiari pugui agrupar l’import de l’ajut, a fi i efecte que dini gratuïtament els dies que li cobreixi l’ajut, amb un màxim de tres/quatre dies a la setmana, sempre en el mateix curs escolar, i no al llarg d’uns mesos (p.ex de setembre a febrer). 

En qualsevol cas, l’import diari de l’ajut compactat no podrà superar el preu màxim del servei de menjador establert pel Departament d’Educació.

6.4. Compatibilitat d’ajuts

Els ajuts convocats són compatibles amb qualsevol altre que es pugui rebre, per a la mateixa finalitat, d’altres entitats o persones públiques i privades. En cap cas, l’import dels ajuts concurrents no pot superar el cost de la despesa realitzada.

6.5. Comunicacions      

S’informarà a les famílies sol·licitants del resultat de l’ajut mitjançant un SMS, al número de telèfon mòbil indicat a la sol·licitud (en cas de canvi de número, no es tornaran a enviar missatges).

7. FASE D’INCIDÈNCIES, REVISIONS I/O RECLAMACIONS DELS AJUTS

Les incidències que es puguin derivar del procés de creuament de dades amb l’Agència Tributària o d’altres procedents del procés de tramitació de l’ajut es podran comunicar a les famílies per tal que puguin subsanar-se, si s’escau, en el termini establert a la resolució.

Els ajuntaments retornaran al registre del Consell Comarcal del Maresme la documentació que aportin els sol·licitants per fer-ne la valoració corresponent. 

Les famílies podran formular reclamació contra la resolució d’ajuts dins dels 30 dies naturals posteriors a la comunicació de l’ajut. Aquesta reclamació s’haurà de trametre a l’ajuntament del municipi on s’ha sol·licitat l’ajut en l’imprès normalitzat o mitjançant instància genèrica al Consell Comarcal del Maresme. L’ajuntament farà arribar la reclamació al Consell Comarcal del Maresme tenint en compte que:

a) Únicament s’admetran reclamacions de les sol·licituds que s’hagin presentat en primera instància (no s’admetran com a reclamació sol·licituds noves).
b) No s’admetran reclamacions en cas de les unitats familiars amb dos progenitors que presentin la sol·licitud només a nom d’un dels progenitors. 

Finalitzat el termini de presentació d’al·legacions, l’òrgan competent del Consell Comarcal del Maresme resoldrà les reclamacions interposades. En cas de no produir-se al·legacions en el termini establert, la resolució esdevindrà definitiva sense necessitat de cap altre acte exprés.

8. BAIXES, RENÚNCIES I TRASLLATS 

8.1 Baixes i renúncies 

Els ajuntaments comunicaran al Consell Comarcal del Maresme la baixa o renúncia dels alumnes beneficiaris d’ajut de menjador i també l’import econòmic dels dies consumits en el menjador escolar.

A aquests efectes, es considerarà igualment baixa quan un alumne no assisteixi al menjador durant 15 dies seguits o discontinus, sense causa justificada. Les baixes podran tenir caràcter temporal o definitiu. 

8.2 Trasllats dins o fora de la comarca (model ccm4)

Si l’alumne es trasllada a una altra escola de la comarca del Maresme, l’escola d’origen o la de destinació ho comunicarà al Consell Comarcal del Maresme.

Els alumnes provinents d’escoles d’altres comarques que siguin beneficiaris d’ajut de menjador mantindran l’ajut en cas que arribin a una de les escoles de la comarca. L’escola ho comunicarà al Consell Comarcal del Maresme que confirmarà el tipus d’ajut que tenia adjudicat l’interessat en l’anterior escola, i l’import que li queda per consumir fins a final de curs.

9. JUSTIFICACIÓ I PAGAMENTS

9.1. Justificació

Els centres escolars justificaran introduint mensualment el nombre de menús consumits pels alumnes becats al programa gestor d’ajuts que aquest Consell Comarcal posa a disposició dels centres. A banda, presentaran una certificació a final de curs signada pel director/a o secretari/a,  segons model normalitzat inclòs al programa, que englobarà tota la despesa del curs escolar.

La data límit per presentar la certificació que contindrà la despesa final per alumne durant el curs 2022/2023 serà el 7 de juliol de 2023. L’incompliment d’aquesta data de justificació podrà comportar la revocació dels ajuts.

En el cas dels menjadors escolars gestionats pel Consell Comarcal del Maresme, les empreses concessionàries justificaran seguint els criteris contractuals i aquestes bases.

En el cas que el centre escolar o les empreses justifiquin un import menor a l’atorgament inicial, només es liquidarà la quantitat justificada.


9.2. Pagament

El Consell Comarcal realitzarà els pagaments dels ajuts de menjador al centre escolar de referència de l’alumne/a beneficiari, excepte quan es tracti de menjadors escolars gestionats pel Consell Comarcal del Maresme. En aquests casos, s’efectuarà el pagament directament a les empreses concessionàries del servei. Es pagarà els ajuts de menjador efectivament consumits i sense que superin en cap cas el preu màxim autoritzat pel Departament d’Educació. Aquest pagament estarà condicionat a la justificació de la despesa per assistència al menjador.


9.3 Bestretes

El Consell Comarcal podrà transferir a les escoles fins a un 50% de l’import corresponent al primer atorgament, sempre i quan disposi dels fons transferits pel Departament d’Educació de la Generalitat de Catalunya. En el moment en què les escoles hagin justificat els consums per aquest 50%,  o del percentatge transferit, mitjançant l’aplicatiu d’ajuts, se’ls podrà transferir fins a un 20% de l’import restant atorgat (incloent els posteriors atorgaments realitzats), sempre i quan es disposi dels fons transferits pel Departament d’Educació de la Generalitat de Catalunya, i no s’hagi realitzat els pagaments mensuals.
Un cop que les escoles presentin la justificació final, se’ls transferirà l’import regularitzat. 
En cas que s’hagi transferit a l’escola un import superior al justificat, el centre haurà de retornar la diferència no justificada. 

Autoritzacions
La presentació de la sol·licitud implica l’autorització per tal que el Consell Comarcal del Maresme realitzi el pagament de l’ajut de menjador a l’escola, seguint les recomanacions del Departament d’Educació o directament a les empreses concessionàries del servei.

10. SEGUIMENT i CONTROL DE L’ADMINISTRACIÓ

Tant el Departament d’Educació com els ajuntaments i el Consell Comarcal podran revisar les sol·licituds. En cas que es detecti que la concessió de l’ajut ha concorregut en l’ocultació o falsedat de les dades sol·licitades, es podrà retirar l’ajut atorgat.

Un cop resolta definitivament la convocatòria, el Consell Comarcal del Maresme durant el curs escolar, es reserva el dret de sol·licitar als ajuntaments la documentació que estimi convenient per tal de verificar les dades, podent-se procedir a la revocació total o parcial de l’ajut atorgat.

Els beneficiaris dels ajuts estan obligats a facilitar la informació i documentació complementària que els òrgans de control de l’administració els puguin requerir.

El Consell Comarcal del Maresme es reserva el dret a resoldre totes les qüestions que puguin sorgir i que no quedin especificades a les bases, seguint les directrius marcades en la normativa aplicable en aquesta matèria.

S’informa als sol·licitants que tota la informació sobre les dades familiars dels alumnes pels quals se sol·licita ajut individual de menjador serà tractada confidencialment.

11. INFORMACIÓ SOBRE PROTECCIÓ DE DADES 
En compliment al Reglament 2016/679 General de Protecció de Dades (RGDP)  i a la Llei Orgànica 3/2018, de 5 de desembre, de protecció de dades personals i garantia dels drets digitals, les dades personals facilitades pels sol·licitants d’ajut seran tractades en els termes següents:
Responsable del Tractament: El Consell Comarcal del Maresme  - Pl. Miquel Biada, 1 08301 Mataró .
Delegat de Protecció de Dades del Consell Comarcal del Maresme: dpd@ccmaresme.cat
Finalitat: Gestionar la convocatòria per la concessió d’ajuts individuals de menjador per necessitats socioeconòmiques i/o geogràfiques per al curs 2022/2023 i la realització de qualsevol altre activitat objecte de la citada convocatòria en els temes que en ella s’estableix.
El Consell Comarcal establirà mesures de seguretat de naturalesa tècnica i organitzativa necessàries per garantir la seguretat de les dades personals i evitar la seva alteració, tractament o accés no autoritzat d’acord amb la legislació vigent.
Legitimació: Article 6.1.c) RGPD el tractament és necessari per al compliment d'una obligació legal aplicable al responsable del tractament (Llei 38/2003, de 17 de novembre, General de Subvencions; Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions) o altra legislació.
Article 6.1.e) RGPD el tractament és necessari per al compliment d'una missió realitzada en interès públic o en l'exercici de poders públics conferits al responsable del tractament.
Conservació: Les dades es conservaran durant el temps necessari per a complir amb la finalitat per a la qual es van recollir i per a determinar les possibles responsabilitats que es
poguessin derivar d'aquesta finalitat i del tractament de les dades. En concret aquestes dades es conservaran per un període de 7 anys segons  ORDRE CLT/152/2014, de 30 d'abril.
Destinataris: Les dades no seran cedides a terceres persones sense el consentiment de les persones sol·licitants, excepte quan una llei ho determini o en el cas que l’ajuntament en què el sol·licitant està empadronat o bé al Departament d’Educació de la Generalitat de Catalunya requereixin la informació als efectes d’aplicació i control de les concessions atorgades, i seran tractades amb absoluta confidencialitat.
Drets: Les persones sol·licitants poden exercir el seu dret d’accés, rectificació, supressió, oposició i limitació del tractament, en els termes que estableix la legislació vigent, mitjançant instància dirigint-se presencialment a l’oficina de registre del Consell Comarcal del Maresme, situada a la plaça Miquel Biada, 1 08301 Mataró o bé per instància electrònica mitjançant el portal de la seu electrònica. Així mateix, en cas de considerar vulnerats els seus drets de protecció de dades podrà presentar una reclamació davant l’APDCAT (https://apdcat.gencat.cat/ca/inici).

DISPOSICIONS FINALS 

1. Aquestes Bases queden subjectes a la signatura de l’addenda d’actualització econòmica per a cada nou curs escolar, formalitzada entre el Departament d’Educació i el Consell Comarcal, per a la delegació de competències en matèria d’ensenyament. 

2. Es faculta la presidència del Consell Comarcal a desplegar les pautes necessàries per aplicar les diferents disposicions de les presents Bases i a resoldre totes les qüestions que puguin sorgir i que no quedin especificades seguint les directrius marcades a la normativa aplicable en aquesta matèria pel Departament d’Educació de la Generalitat de Catalunya. 

3. Les presents Bases entraran en vigor a partir de l’endemà de la seva publicació en el Butlletí Oficial de la Província de Barcelona, per part de la Base de Dades Nacional de Subvencions (BDNS). Així mateix, és trametrà la seva publicació al Diari Oficial de la Generalitat de Catalunya.

Mataró, març 2022

